Dnevnikov objektiv, 26. 8. 2017,

Gorazd Drnovšek

Intervju

**Mojca Pajnik: Prostitutkam pripadajo delavske pravice**

Mojca Pajnik je znanstvena svetnica na Mirovnem inštitutu in predavateljica na ljubljanski fakulteti za družbene vede. Objavila je več zbornikov in knjig, med njimi Prostitucija in trgovanje z ljudmi: perspektive spola, dela in migracij. Raziskovalno se ukvarja z vprašanji državljanstva, režimi migracij, spolno (ne)enakostjo, rasizmom in mediji.

Maja letos je predstavila preliminarne izsledke raziskave Primerjava režimov prostitucije na Hrvaškem in v Sloveniji, v kateri so raziskovalci Mirovnega inštituta in Inštituta društvenih znanosti Ivo Pilar iz Zagreba preučili položaj prostitutk v obeh državah. Novo knjigo o prostituciji, ki bo vključevala tudi rezultate omenjene raziskave, Pajnikova napoveduje za november.

Kako se v 21. stoletju pri nas in v Evropi nasploh dojema prostitucija? Je to še vedno moralno

nesprejemljiva kriminalna dejavnost, ali gre morda ponekod tudi že za legalno delo?

Prostitucija je bila skozi celotno zgodovino pollegalna, prikrita, diskurz o njej je bil in je še, kot je v raziskavi izpostavila tudi ena od sogovornic, povezan s krščansko moralo. Sogovornica jo občuti kot dvojno moralo, kot zaničevanje prostitutk na eni strani in uporabo njihovih storitev na drugi. Prostitutke so bile vselej stigmatizirane kot nemoralne ženske. Zelo pogosta je podoba, da gre za ženske s socialnega dna, da je prostitucija posledica stiske, denimo slabe izkušnje v otroštvu, da gre pri njej vedno za povezavo z nasiljem in s kriminalom.

Do prvih sprememb je prišlo konec  60. in v 70. letih prejšnjega stoletja, v obdobju prvih gibanj za človekove pravice, ko so se v njihovem okviru tako v Evropi kot globalno oblikovala prva gibanja seksualnih delavk in delavcev. Termin seksualno delo je sicer prva uporabila prostitutka in aktivistka Carol Leigh. Združenja za pravice seksualnih delavcev in delavk so bila prva desetletja precej marginalizirana in med ženskimi ter delavskimi gibanji nesprejeta, zadnjih dvajset let pa postajajo vidnejša in močnejša. Poleg globalnih nastajajo na regionalnih in nacionalnih ravneh, med drugim tudi na Balkanu.

Za kaj se ta gibanja zavzemajo?

V prvi vrsti gre za priznanje prostitucije kot legitimne oblike dela, ob vseh specifikah sorodne ostalim oblikam dela v primerih, ko gre za konsenzualen in prostovoljen odnos oziroma izmenjavo storitev za denar pri odraslih osebah. Njihova prizadevanja so usmerjena prvenstveno v dekriminalizacijo, za nekatere tudi regulacijo, z namenom, da bi se takšno delo odmaknilo od kazenske zakonodaje in da bi se ga uredilo v delovno pravni zakonodaji. Dekriminalizacijo in z njo povezan politični slogan 'Sex work is work' (seksualno delo je delo, op.p.) so podprle številne organizacije, med njimi Amnesty International, Human Rights Watch, več agencij Združenih narodov, Svetovna zdravstvena organizacija.

Nekatera gibanja za pravice seksualnih delavcev in delavk zagovarjajo tako imenovano tridelno dekriminalizacijo, kar pomeni dekriminalizacijo oseb, ki se ukvarjajo s prostitucijo, se pravi seksualnih delavk in delavcev, dekriminalizacijo strank, torej uporabe storitev, in tudi dekriminalizacijo organiziranja oziroma posredovanja prostitucije v oblikah, ki ne pomenijo izkoriščanja in nasilja.

In kaj so ta gibanja v praksi dosegla?

Pomemben dosežek dekriminalizacije je, da osebe, ki se ukvarjajo s prostitucijo, niso kazensko preganjane. Sicer pa so izkušnje zelo različne. Prakse legalizacije, kamor sta šli v Evropi najdlje Nemčija in Nizozemska, so zaradi s tem povezanega pravnega normiranja pokazale tudi nekatere negativne učinke. Registri oseb z imeni in priimki, obvezna zdravstvena testiranja, žigi v delavski knjižici... povzročajo izpostavljenost in stigmo, ki je pri tej dejavnosti še vedno največji problem. Zato se gibanja ob dekriminalizaciji zavzemajo za hkratno destigmatizacijo, ki pa zadeva širše družbene spremembe. V kontekstu gibanj se kot pozitivna praksa omenja Nova Zelandija, kjer so ob dekriminalizaciji veliko naredili za pravice seksualnih delavcev in delavk, med drugim v delovno pravni zakonodaji, izboljšali so odnose s policijo, zdravstvom, sodstvom.

Legalizacija kot taka torej še zdaleč ne rešuje problema?

Zgolj legalizacija lahko prinese dodatno stigmo, kar je še posebej problematično, ko želijo osebe, ki se ukvarjajo s prostitucijo, početi kaj drugega. Kot je  pokazala tudi naša raziskava, je fluktuacija v tej dejavnosti zelo velika. Naše sogovornice, raziskovali smo predvsem stanovanjsko in  neodvisno prostitucijo, so med deli, ki so jih opravljale, omenjale gostinstvo, administrativna dela, skrbstveno delo, študentska dela, prostovoljna dela - od pomoči v azilnih domovih do pomoči v psihiatričnih bolnišnicah, skratka različna prekarna, nizko plačana dela za kratek čas. Problem je tudi izhod iz te dejavnosti, ki je prav tako lahko normiran s programi, v katere se morajo te osebe vključiti. Iz zgodb, ki jih zbirajo mednarodna združenja, je razvidno, da se zaradi teh težav pri prizadevanjih za legalizacijo lahko zatakne.

Na povsem drugo pot je šla Švedska, ki je pred leti začela kriminalizirati uporabnike. Kriminalizacija, ki jo zagovarjajo nekatera združenja za pravice žensk in za boj proti nasilju, tudi v Sloveniji, sloni na stališču, da je za prostitucijo odgovoren tudi uporabnik. Ta politika, ki so jo sprejele tudi nekatere druge države, je po besedah seksualnih delavcev najbolj problematična, saj jih še globlje potiska v podzemlje. Raziskave so kmalu po uvedbi prakse sodnega preganjanja strank pokazale, da se posledice kažejo v skrivanju oseb, ki delajo v prostituciji, še bolj prekarnih razmerjih, begu v druge države, pa tudi v zmanjšanju prijav nasilja. Stranke, ki so prej tudi same prijavljale nasilje, so to iz strahu, da bodo same inkriminirane, nehale početi.

In kako je s tem v Sloveniji?

V Sloveniji je bila prostitucija dekriminalizirana leta 2003, kar pomeni, da prostituiranje oziroma opravljanje seksualnega dela ni več obravnavano kot kaznivo dejanje. Slovenski model bi označila kot model delne dekriminalizacije. Prostitutke sicer niso preganjane, je pa v zakonu o javnem redu in miru ohranjen sedmi člen, ki sankcionira nedostojno vedenje oziroma tiste ki, kot piše v zakonu, ’na vsiljiv način ponujajo spolne usluge v javnosti’. S tem se ohranja regulacija v moralističnem kontekstu, oziroma tako imenovana politika čistih ulic. Ob tem so določene dvoumnosti v kazenskem zakoniku, na kar je Slovenijo opozorila tudi strokovna skupina pri Svetu Evrope, da sta si 175. člen, ki govori o zlorabi prostitucije, in 113. člen o trgovini z ljudmi sorodna. Pojavljajo se dvomi, kaj točno je namen zakonodajalca. Vsaka organizacija prostitucije še ne pomeni nujno nasilja in izkoriščanja.

Kako pa je v Sloveniji z uporabniki?

Uporaba seksualnih storitev v Sloveniji ni kriminalizirana, razen v primerih, ko gre za mladoletne osebe ali ko stranka ve, da gre za žrtve trgovanja z ljudmi.

S katerimi problemi se najpogosteje srečujejo prostitutke v Sloveniji?

Naše sogovornice so med problemi navedle, da ne morejo iti na bolniško, ne morejo dobiti kredita, ne morejo zaprositi za nobeno subvencijo. Problem so predvsem odsotnost pravic iz dela in socialna negotovost.

Tudi v Sloveniji se da dejavnosti, povezane s prostitucijo, registrirati, vendar se o tem ne govori in te možnosti prostitutke, kot smo ugotovili tudi v raziskavi, niti ne poznajo. Po standardni klasifikaciji poklicev se lahko registrirajo pod tako imenovane druge poklice za osebne storitve, kot denimo barska plesalka, prav tako pa lahko prijavijo obrtno dejavnost, in sicer kot druge storitvene dejavnosti. Je pa to bolj ali manj zgolj na papirju. Zavod za zaposlovanje se denimo, preden izda delovno dovoljenje, poveže z organi pregona, saj obstaja insinuacija, da je lahko to povezano s trgovanjem z ljudmi. Zato takšnega dovoljenja ni lahko dobiti.

Koliko oseb v Sloveniji, ki se ukvarjajo s prostitucijo, se je odločilo za takšno registracijo?

Teh podatkov nimam, sicer pa iz evidenc tega niti ne bi mogli razbrati, ker lahko osebne storitve ali druge storitvene dejavnosti vključujejo več različnih dejavnosti, torej tudi tiste, ki niso povezane s prostitucijo. Registracija namreč ne predvideva prostitucije eksplicitno. V Sloveniji vem le za en primer, da je nekdo odkrito ustanovil podjetje prav z namenom opravljanja seksualne dejavnosti - to je erotični masažni salon Superbus. Za svoje storitve so izdajali račune, na katerih so bile navedene različne seksualne storitve. Podrobnosti primera, ki je trenutno na sodišču, sicer ne poznam, izkazalo pa se je, da tega ni enostavno opravljati, saj so med drugim tudi ves čas pod drobnogledom policije.

Kako potem lahko prostitutke sploh pridejo do delavskih pravic?

Nekatere se denimo zaposlijo v nočnem baru ali v masažnem salonu, kjer se obenem ukvarjajo s prostitucijo. A problem je, da je tam prisoten 'gazda' ali 'madam', da gre pogosto za zvodništvo, da so te delavke praviloma podplačane, da jim jemljejo dohodek. Naše sogovornice so omenile nekaj takih izkušenj, zaradi katerih so salone zapustile in si zdaj same organizirajo delo v stanovanjih.

V vaši raziskavi ugotavljate, da je med Slovenkami največ stanovanjske prostitucije.

To je ena od pogostih oblik, prisotna je predvsem v večjih mestih, Ljubljani, Mariboru, Celju, Kopru, Novem mestu, tudi zaradi zagotavljanja anonimnosti, ki je v tej dejavnosti zelo pomembna. Kot smo ugotovili, pa so tudi pri stanovanjski prostituciji razlike. Nekatere delujejo samostojno, precej pa jih je med seboj povezanih in delujejo v skupini. Pri tej obliki same organizirajo vse, od skupnega najema stanovanja, oglaševanja, ena običajno skrbi za varnost, zato se strinjam s tistimi raziskovalci, ki izpostavljajo, da je pri prostituciji treba upoštevati tudi organizacijski vidik. Ne gre samo za spolni akt, ampak je treba najeti stanovanje, plačevati najemnine, organizirati delovnik, oglaševati storitve, postaviti pravila v odnosih s strankami, skrbeti za zdravje, za zaščito …. Sicer pa izpostavljajo tudi potrebo po skupnih pogovorih, izmenjavi izkušenj s strankami, ena sogovornica je omenila bralne krožke in izobraževanja za izboljšanje seksualnih storitev.

Medtem ko gre pri stanovanjski prostituciji večinoma za Slovenke, pa gre pri tako imenovani barski prostituciji praviloma za tujke?

Čeprav so ženske s slovenskim državljanstvom tudi v barski prostituciji, pa je po podatkih policije tam več migrantk. Ta tip prostitucije je še bolj prekaren, večja so tudi tveganja, saj so lahko v ozadju kriminalne združbe. Ne gre sicer več nujno za pregovorne zgodbe izpred 10, 15 let, ko so jim pobrali dokumente, jih zasužnjili. Lahko se prosto gibajo, vendar pa so še vedno v izkoriščevalskem odnosu. Sicer pa lahko izkoriščanje obstaja tudi v zvodniškem razmerju v stanovanjski prostituciji.

Kot ugotavljate, pa pri nas ni ulične prostitucije kot na primer na Hrvaškem.

Ulična prostitucija sicer obstaja tudi v Sloveniji, ne sicer množična, je pa ena bolj prekarnih oblik. Dostikrat gre za uporabnice ali uporabnike drog, kjer so večja tudi zdravstvena tveganja. Drugače torej kot pri stanovanjski prostituciji, kjer prostitutke zahtevajo obvezno uporabo kondomov, regulirajo delovni čas, opravijo redna testiranja na okužbe.

Koliko je pri nas sploh prostitutk?

Zanesljivih podatkov ni. Govori se o 4000 osebah, a to so zgolj grobe ocene. Dejavnost je razvejana, od stanovanjske prostitucije, prostitucije v lokalih, masažnih salonih, v povezavi s hotelirskim turizmom, nekaterimi taksi službami... Ob tem je v zadnjih desetih, petnajstih letih, s porastom novih informacijskih in komunikacijskih tehnologij, seksualno delo treba obravnavati široko. Ne gre več nujno le za seksualno združitev, ampak tudi za spremstva, erotično masažo, erotični ples, seks po telefonu, peep showe, on-line oblike dela. Poleg tega seksualno delo ne vključuje le moških kot strank in žensk kot ponudnic, lahko je tudi obratno. Prisotna je tudi gejevska prostitucija in prostitucija transspolnih oseb. Ob tem naj omenim, da so združenja za pravice transspolnih oseb pomembna, saj so poleg nekaterih migrantskih skupnosti eni redkih zaveznikov gibanja za pravice seksualnih delavk in delavcev.

In za kaj se zavzemajo slovenski seksualni delavci? Kje vidijo rešitve?

Sogovornice v naši raziskavi so povedale, kje so problemi, in tudi sugerirale rešitve. Nekatere bi registrirale dejavnost, da bi pridobile pravice iz dela, večina pa se ne bi izpostavila. Problem je stigma. Med njimi so študentke, ki se s prostitucijo ukvarjajo začasno, za izboljšanje finančnega položaja, potem so tu matere samohranilke, ki se prostituirajo poleg službe. Z nekaj izjemami je značilno, da za njihove aktivnosti ne ve nihče, ne družina, ne prijatelji. Sogovornice so izpostavile zlasti potrebo po destigmatizaciji, boljših odnosih s policijo, kakovostnih javnih razpravah, ki prostitucije ne bi povezovale zgolj s »temačnimi vodami in izkoriščanjem«. Žal pri nas ni programov, nevladnih organizacij, ki bi se v praksi posvečale tej temi.

Zakaj ne, če pa pravite, da so gibanja globalno tako močna? Zakaj jih denimo ne podpirajo sindikati, da bi jih, če ne drugega, vsaj obveščali o njihovih pravicah?

Težko je reči, a dejstvo je, da tem delavkam sindikati niso stopili naproti tako kot denimo migrantskim delavcem, čeprav so se tudi tam zgodili premiki šele v zadnjem desetletju. Pred tem je bil tudi med sindikati še prisoten blaginjski nacionalizem, češ da nas migranti ogrožajo in nam jemljejo službe. Šele z angažiranimi posamezniki, na primer Goranom Lukićem in migrantsko pisarno, se je to spremenilo. Tudi v primeru seksualnih delavk bi očitno potrebovali podobno ekipo. Sicer pa je ob tem vprašanju zelo pomembno, da prostitutke izpostavljajo, da je njihovo seksualno delo zgolj začasno. Očitna je odsotnost samoidentifikacije.

Da torej lažejo same sebi?

Zgodbe in življenjske okoliščine so različne. Nekatere imajo zelo jasen cilj - s prostitucijo se bom ukvarjala tri leta, dokler ne zaslužim dovolj za svoje podjetje, ki se bo ukvarjalo z nečim povsem drugim. Ali ji bo to uspelo ali ne, pa je drugo vprašanje. Povratništva je veliko.

Koliko je potem sploh takšnih, ki se pritožujejo nad pomanjkanjem delavskim pravic, če pa gledajo na to le kot na nekaj začasnega?

O tem da je to problem, govorijo praktično vse. Tudi v začasnosti potrebujejo varnost. Dekriminalizacija in morebitna regulacija prostitucije bi v prihodnje morali to upoštevati.

Kaj ste ugotovili glede njihove izobrazbe?

Kar sem ugotovila že pred desetimi leti v svoji knjigi, se je potrdilo tudi v tej raziskavi. Znova smo demitologizirali stereotip, da gre pri prostituciji za neizobražene in nevedne ženske. Struktura je zelo različna, med njimi so študentke, osebe s srednješolsko in visokošolsko izobrazbo, tudi z magisterijem.

Za kaj pa so se te ženske sploh odločile za prostitucijo?

Glavni motiv je seveda zaslužek. Kot same izpostavljajo, so se za to odločile zaradi trenutne finančne stiske, ker imajo otroka ali so jih v prejšnji službi izkoriščali, bile so preslabo plačane in podobno. Mnoge prostitucijo jemljejo kot vsako drugo delo. 'Prej sem delala nekaj drugega, zdaj delam to, ker mi omogoča večjo samostojnost, in za to delo dobim denar, ki si ga zaslužim'. Ni pa nujno, so tudi drugačne zgodbe. Nekatere pravijo, da želijo čim prej zamenjati dejavnost, ker da jim je neprijetno in jih psihično obremenjuje.

Kakšen pa je pri nas odnos policije do prostitucije?

Sogovornice so povedale, da se stigma lahko pojavlja tudi pri prijavah nasilja. Zato si, ko pokličejo policijo, želijo, da policist ne bi rekel 'ja kaj pa si pričakovala'. Prepričane so, da bi bilo treba več delati tudi na izobraževanju policistov in policistk.

Problemov, s katerimi se srečujejo seksualni delavci, je torej veliko. Kje vidite rešitev vi?

Pri dajanju decidiranih rešitev sem previdna. Smiselno je delati naprej na dekriminalizaciji, iz sedanje delne v bolj podporni tip dekriminalizacije, sočasno z destigmatizacijo. Obenem pa iskati rešitve v delovno pravni zakonodaji,  izobraževanju in programih asistence. Kot pravijo tudi seksualni delavci in delavke same, pa bi morali predvsem opraviti z moralizmi in delovati v smeri zagotavljanja enakosti med ljudmi.